É kɛɛ' kwɛi, à yáángɛɛn yakanàà-kwèèi, wo nu' mɛnggeà lê dɔi *Galilee-pɛ̀ɛ̀' wò à lee Kana láà à gi, le wó nuu à gi-zà baaà le.
Wo Yesu laú lee' dɔ kɛɛ-lèè láà à bhà,
le wó zí Yesu lekini ni àbhà *kàlengbò tó lee', le wó nu' bhi le. *
Wó wɩ̂ɩ' dɔ' àng nɛ̀ láà, à tó' bhɔ' yɛn lià, le Yesu laú' wɩɩ' à nɛ̀ ye:
Angbhà wɩ̂ɩ tó' yɛn wà!
Kɛ́ le Yesu' à yoobɔ' à gɔ̀n ye:
Nɔ́ngnɛ́, mɔ̀ng' ko ni i gá ko finibhà le?
N pe bha òo bhɔ bhe.
Le à laú' wɩɩ' gùábò' nuu bhi láà àng nɛ̀ ye:
È wʋʋ óó wʋʋ' peà ka nɛ̀, ká àle kɛ̂ɛ le.
E nuu kwɛi, ke sɛ́ɛ́ gbɔ kpákpaa saado ké bhi, *Zuifu-bòà bɔ́n gò àng bhà-yì dàà à gi-pɔ̀ɔ̀n-a.
Sée sɛ́ɛ́ gbɔbò láà à kemò pe yààn do ké nuu mɔɔà búteli kuà-saaka bhà, le à kemò pe- mɔɔ búteli kàindini-ni-kɔɔ-piilɛ bhà le.
Yesu' wɩ̀ɩ̀ gùábò láà àng nɛ̀ àle gi ye:
Kà yí ban gbɔbò é à gi, ke è pa.
É à pe' kwɛi, le wó gbɔ saado láà à tó pa' kɛ́ɛ́nnɛ́kɛ́ɛ́nnɛ́lé le.
Wó bo', le Yesu' wɩɩ' àng nɛ̀ ye:
Kà à ke sí tò, ke ká ló nàa à gá wɩ̂ɩ kɔ́nɔ́wo-mɛ̀ɛ̀ nɛ̀.
Le wó lo' nàa à keá à nɛ̀ le.
Kɛ́ wɩ̂ɩ kɔ́nɔ́wo-mɛ̀ɛ̀ láà àle zʋʋ àa nuu à wún-á ye:
yí' gáláyèa wɩ̂ɩá le.
A-wùn gi, é bo' à lígaaá, le é nuu màiwoà à bhà, ke àa wɩ̂ɩ ye láà à gó-lèè dɔn, kɛ́ sée à-nàà ké nuu gùábò' wó yí pa' láà àngle yàànlé kpákpálé.
É lemɛ̀dɛ lèè àlei, le é wɩɩ' à nɛ̀ ye:
Sá, elaò, bhaamɛ̀ɛ̀ tó- wɩ̂ɩ sɛ̀' dɔ fɔ́ɔ́lé, le wò nuu à-yè' àa sɛ̀a wɛ̀sɛ àle sínma láà àle dɔà dɔ̀ya, ke mɛnó' yaa sɛ̀a le.
Kɛ́ ile ké wɩ̂ɩ sɛ̀yè-le to', le bha é ya bhɔ à bhà é la wà!
Yesu' e leng-wùn súnmagò à bhà-pɔ̀ɔ̀n fɔ́ɔ́lé' kɛɛ' Kana *Galilee sɛ́ɛ́ gi, àle lɛ́ɛ.
É à kɛɛ' wo' kwɛi láà, mɛnó' à tò kpókpóá-lèè yè- àle bhà, le àbhà *kàlengbò kpɔ́yè' to' à lé le.
É bo', le é yɔɔ' Kapɛlɛnau, àle ni à laú ni à lɔ́ɔ̀bò ninà àbhà kàlengbòa, le wó yii-kɔ̀ɔ̀ piilɛnɛ́ ke kɛɛ' bhi le.